1. ปัจจัยเสี่ยง

บริษัท จัดการและพัฒนาทรัพยากรน้ำภาคตะวันออก จำกัด (มหาชน)
ตระหนักถึงความสำคัญของการบริหารความเสี่ยงต่อการดำเนินธุรกิจ
โดยถือว่าการบริหารความเสี่ยงเป็นองค์ประกอบที่สำคัญของทุกกระบวนการในการดำเนินธุรกิจของบริษัทฯ
และบริษัทในเครือ คณะกรรมการบริษัทฯ มอบหมายให้คณะกรรมการบริหารความเสี่ยง
พิจารณากำหนดนโยบายและกำกับดูแลความเสี่ยงที่มีนัยสำคัญสำหรับกลุ่มบริษัทฯ (Corporate
Risks) ทั้งนี้ ฝ่ายบริหารมีการทบทวนความเสี่ยง แผนบริหารความเสี่ยง เป็นประจำทุกปี
โดยกำหนดระดับความเสี่ยงที่ยอมรับได้และจัดทำเป็นคู่มือบริหารความเสี่ยง
เสนอคณะกรรมการบริหารความเสี่ยงพิจารณาอนุมัติ รวมถึงการติดตามผลการดำเนินงาน
ตามแผนบริหารความเสี่ยง รายงานผลต่อคณะกรรมการบริหารความเสี่ยงประจำทุกไตรมาส
เพื่อควบคุมความเสี่ยงอย่างต่อเนื่อง ในปี 2553 มีความเสี่ยงที่มีนัยสำคัญ
และการดำเนินงานบริหารความเสี่ยงของบริษัทฯ สรุปดังนี้

1.  ความเสี่ยงเกี่ยวกับการดำเนินธุรกิจ

    1.  ปริมาณน้ำในแหล่งน้ำอาจไม่เพียงพอกับความต้องการใช้น้ำ

บริษัทฯ มีการติดตามปริมาณน้ำในอ่างเก็บน้ำหลักทุกสัปดาห์
รวมทั้งมีการจัดทำและติดตามแผนการสูบจ่ายน้ำ
แผนป้องกันและแก้ไขปัญหาการขาดแคลนน้ำอย่างต่อเนื่อง ทำให้ในปี 2553 บริษัทฯ
ไม่มีปัญหาด้านการขาดแคลนน้ำ
และจากการประมาณการแหล่งน้ำต้นทุนซึ่งมีระบบท่อเชื่อมโยงอ่างเก็บน้ำประแสร์-คลองใหญ่โดยกรมชลประทาน
ทำให้สามารถผันน้ำจากอ่างเก็บน้ำประแสร์มายังอ่างเก็บน้ำคลองใหญ่และอ่างเก็บน้ำหนองปลาไหลได้ประมาณ
70-80 ล้านลูกบาศก์เมตรต่อปี ทำให้บริษัทฯ มีแหล่งน้ำต้นทุนที่เพียงพอในระยะ 5 ปีข้างหน้า

2.  ความขัดแย้งกับชุมชนในการใช้ทรัพยากรน้ำจากแหล่งน้ำ

บริษัทฯ ได้จัดสรรงบประมาณ เพื่อพัฒนาคุณภาพชีวิตและสิ่งแวดล้อม
โดยสร้างสัมพันธภาพกับชุมชนในพื้นที่ ตลอดจนการสร้างความเข้าใจที่ถูกต้อง
และยังได้สนับสนุนโครงการพัฒนาในท้องถิ่นอย่างสม่ำเสมอ
เพื่อลดความขัดแย้งและสร้างทัศนคติที่ดีต่อบริษัทฯ โดยได้ดำเนินการร่วมกับชุมชน อาทิ
การขุดลอกคูคลอง บริการรถน้ำดื่มเคลื่อนที่ จัดกิจกรรมคอนเสิร์ตการกุศล
โครงการค่ายเยาวชนผู้นำด้านการอนุรักษ์ทรัพยากรน้ำและสิ่งแวดล้อมพร้อมมอบทุนการศึกษา
โครงการปลูกป่าชายเลนเพื่ออนุรักษ์สิ่งแวดล้อม
รวมถึงสนับสนุนกิจกรรมพัฒนาคุณภาพชีวิตและสิ่งแวดล้อมให้แก่ชุมชน อาทิ วัด โรงเรียน
ส่วนราชการ และสาธารณกุศลต่างๆ

ในปี 2553 – 2554 บริษัทฯ มีโครงการวางท่อส่งน้ำหนองปลาไหล-มาบตาพุด เส้นที่ 3
ซึ่งอาจเกิดปัญหาความขัดแย้งกับชุมชนที่เกี่ยวข้องในพื้นที่ปฏิบัติการได้ บริษัทฯ
ได้เข้าชี้แจงโครงการให้ผู้นำท้องถิ่นในพื้นที่โครงการรับทราบก่อนการเริ่มโครงการ
รวมทั้งจัดกิจกรรมชุมชนสัมพันธ์เพื่อสร้างความสัมพันธ์ที่ดีร่วมกัน

3.  การเกิดความเสียหายต่อระบบท่อส่งน้ำ

ระบบท่อส่งน้ำของบริษัทฯ อาจพบปัญหาการสึกกร่อน
หรือจากการก่อสร้างสาธารณูปโภคอื่นในบริเวณแนวท่อ ซึ่งอาจทำให้ท่อแตกหรือรั่วได้ อย่างไรก็ดี
บริษัทฯ ได้จัดแผนการซ่อมบำรุงเชิงป้องกัน
และตรวจสอบระบบท่อส่งน้ำและการซ่อมบำรุงตามแผนงานอย่างต่อเนื่อง
รวมทั้งจัดทำประกันความเสี่ยงภัยกับบริษัทประกันภัย
ซึ่งเป็นผู้รับผิดชอบความเสี่ยงที่เกี่ยวกับความเสียหายของระบบท่อที่อาจเกิดจากเหตุการณ์ต่างๆ
โดยครอบคลุมทุกเส้นท่อ ตลอดจนทำประกันความเสี่ยงภัยทรัพย์สินของบริษัทฯ
และประกันภัยความรับผิดชอบต่อบุคคลภายนอก รวมถึงความเสียหายที่เกิดจากการหยุดชะงัก
เพื่อช่วยให้บริษัทฯ สามารถให้บริการจ่ายน้ำได้อย่างต่อเนื่องและมีประสิทธิภาพ

1.4 นโยบายของรัฐบาลและหน่วยงานราชการที่เกี่ยวข้อง

ความไม่แน่นอนของนโยบายของหน่วยงานราชการต่างๆ ที่เกี่ยวข้องกับการดำเนินงานของบริษัทฯ
อาจมีผลกระทบต่อบริษัทฯ อาทิ ความล่าช้าในการออกใบอนุญาตจากหน่วยงานราชการที่เกี่ยวข้อง
ความชัดเจนของอัตราเรียกเก็บค่าเช่าท่อส่งน้ำ หนองปลาไหล-หนองค้ออย่างไรก็ดี บริษัทฯ
ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด
อีกทั้งการจัดตั้งและการดำเนินธุรกิจของบริษัทฯ
เป็นไปตามมติคณะรัฐมนตรีในการส่งเสริมการลงทุนด้านอุตสาหกรรม
และการท่องเที่ยวในพื้นที่พัฒนาชายฝั่งทะเลตะวันออกของรัฐบาล

5.  ความเพียงพอของปริมาณน้ำสำรองกรณีเกิดเหตุฉุกเฉิน

เนื่องจากบริษัทฯ ได้มีข้อตกลงกับการไฟฟ้าส่วนภูมิภาคเกี่ยวกับการหยุดจ่ายกระแสไฟฟ้า
จึงต้องมีน้ำสำรองไว้ใช้จากสระสำรองเพื่อส่งน้ำดิบให้ลูกค้าได้อย่างต่อเนื่องในกรณีเกิดเหตุฉุกเฉิน
ปัจจุบันบริษัทฯ มีแหล่งน้ำสำรองกรณีเกิดเหตุฉุกเฉิน มีความจุ 116,300 ลูกบาศก์เมตร
ซึ่งสามารถสำรองน้ำดิบได้ประมาณ 6.3 ชั่วโมง อย่างไรก็ตาม บริษัทฯ
ได้มีการวางแผนปฏิบัติการกรณีที่เกิดเหตุฉุกเฉินเพื่อที่จะทำให้การสูบจ่ายน้ำเป็นไปอย่างต่อเนื่อง
และบริษัทฯ มีแผนที่จะเพิ่มปริมาณน้ำสำรอง
โดยก่อสร้างสระสำรองบริเวณพื้นที่มาบข่าความจุประมาณ 220,000 ลูกบาศก์เมตร
เพิ่มเติมอีกแห่งหนึ่ง ซึ่งจะทำให้ปริมาณน้ำสำรองกรณีเกิดเหตุฉุกเฉิน
รวมทั้งสิ้นสามารถสำรองจ่ายน้ำได้ถึง 24 ชั่วโมง

1.  ความเสี่ยงด้านการเงิน

การสูบน้ำจากแหล่งน้ำที่พัฒนาใหม่ซึ่งเป็นการสูบผันน้ำจากแหล่งน้ำใกล้เคียงและการเพิ่มขึ้นของอัตราค่าไฟฟ้าอัตโนมัติ
(Ft) ส่งผลให้ต้นทุนค่าพลังงานที่ใช้ในการสูบน้ำเพิ่มสูงขึ้น แม้ว่าบริษัทฯ
จะไม่สามารถควบคุมค่าไฟฟ้า ซึ่งเปลี่ยนแปลงตามสภาพเศรษฐกิจ และราคาน้ำมันในตลาดโลกได้
แต่บริษัทฯ ได้ดำเนินการบริหารการใช้ไฟฟ้า
โดยการเลือกสูบน้ำจากแหล่งน้ำที่มีต้นทุนต่ำเป็นลำดับแรกและเลือกสูบน้ำในช่วงเวลาที่อัตราค่าไฟฟ้าต่ำสุด
ตลอดจนปรับปรุงประสิทธิภาพเครื่องสูบน้ำ นอกจากนี้ บริษัทฯ ยังได้จัดทำแผนอนุรักษ์พลังงาน
และดำเนินการตามแผนอนุรักษ์พลังงานอย่างต่อเนื่อง

2.  ความเสี่ยงด้านกฎหมาย

ข้อพิพาททางกฎหมายที่อาจมีผลกระทบต่อสินทรัพย์ของบริษัทฯ ที่มีจำนวนสูงกว่าร้อยละ 5
ของส่วนของผู้ถือหุ้น ณ วันที่ 16 พฤศจิกายน 2553 มีดังนี้

1. การฟ้องร้องเกี่ยวกับการซื้อทรัพย์สินจากกรมบังคับคดี

เมื่อวันที่ 28 มีนาคม 2546 บริษัทฯ ถูกฟ้องเป็นจำเลยที่ 2
ในคดีความทางกฎหมายเกี่ยวกับการซื้อทรัพย์สินจากกรมบังคับคดี คดีหมายเลขดำที่ 1371/2546
โดยบริษัท ดรอยส์ เนส แอสโซซิเอท จำกัด (โจทก์)
ได้ฟ้องต่อศาลให้เพิกถอนนิติกรรมการซื้อขายที่ดินระหว่างกรมบังคับคดีและบริษัทฯ
หรือให้กรมบังคับคดีกับบริษัทฯ ร่วมกันหรือแทนกันชดใช้ค่าเสียหายแก่โจทก์
ซึ่งมีจำนวนทุนทรัพย์ตามฟ้อง เป็นจำนวนเงิน 302.2 ล้านบาท ต่อมาวันที่ 26 มกราคม 2549
ศาลชั้นต้นพิพากษายกฟ้อง และเมื่อวันที่ 21 มีนาคม 2549 โจทก์ได้ยื่นอุทธรณ์ และบริษัทฯ
ได้ยื่นคำแก้อุทธรณ์ เมื่อวันที่ 19 มิถุนายน 2549
ปัจจุบันสถานะของคดีอยู่ในระหว่างการดำเนินกระบวนพิจารณาคดีของศาลอุทธรณ์

ต่อมาเมื่อวันที่ 8 กุมภาพันธ์ 2554 ศาลอุทธรณ์พิพากษายืนตามคำพิพากษาศาลชั้นต้น (หมายเหตุ :
ศาลชั้นต้นพิพากษายกฟ้องโจทก์) ซึ่งโจทก์ในคดีมิได้ฎีกาภายในกำหนดระยะเวลาตามกฎหมาย
ดังนั้นปัจจุบันคดีจึงถึงที่สุด

2. การฟ้องร้องเกี่ยวกับกระบวนการคัดเลือกเอกชนให้ผลิตน้ำประปา
เพื่อขายให้แก่การประปาส่วนภูมิภาคในพื้นที่ของสำนักงานประปาระยอง

การประปาส่วนภูมิภาค (กปภ.) ถูกองค์การบริหารส่วนตำบลบางบุตร ผู้ฟ้องคดีที่ 1
องค์การบริหารส่วนตำบลบ้านค่าย ผู้ฟ้องคดีที่ 2 และนายสายัณห์ ยังดี ผู้ฟ้องคดีที่ 3
ยื่นฟ้องต่อศาลปกครองระยองเมื่อวันที่ 14 มีนาคม 2549
เป็นคดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐกระทำการโดยไม่ชอบด้วยกฎหมาย
ต่อมาเมื่อวันที่ 30 พฤษภาคม 2549 ศาลปกครองระยองได้มีคำสั่งเรียกให้กลุ่มบริษัท ยูยู กรุ๊ป
คอนซอร์เตียม เข้ามาเป็นคู่กรณีและทำคำให้การในคดี โดยมีสถานะในคดีเป็นผู้ถูกฟ้องคดีที่ 2
เนื่องจากมีส่วนได้เสียในกรณีพิพาทด้วย เมื่อวันที่ 16 มีนาคม 2550
ศาลปกครองระยองมีคำพิพากษาเพิกถอนกระบวนการคัดเลือกเอกชนให้ผลิตน้ำประปาเพื่อขายให้แก่
กปภ. ในพื้นที่ของสำนักงานประปาระยอง และเพิกถอนสัญญาเลขที่ ฝกม. 1/2549 ลงวันที่ 14
มีนาคม 2549 ซึ่งเป็นผลจากการคัดเลือกที่ไม่ชอบด้วยกฎหมาย อย่างไรก็ตาม
กปภ.และบริษัทย่อยได้มีการยื่นอุทธรณ์ต่อศาลปกครองระยอง เมื่อวันที่ 12 เมษายน 2550
และศาลปกครองจังหวัดระยองมีคำสั่งรับอุทธรณ์ พร้อมทั้งส่งคำอุทธรณ์ให้ศาลปกครองสูงสุด
ขณะนี้คดีความดังกล่าวอยู่ในระหว่างขั้นตอนการพิจารณาของศาลปกครองสูงสุดตามเลขรับที่
อ.278/50 ทั้งนี้ เนื่องจากการประปาส่วนภูมิภาคและบริษัทฯ
ต้องปฏิบัติตามสัญญาและมีสิทธิหน้าที่ต่อกันตามที่กำหนดไว้ในสัญญาต่อไปจนกว่าคดีจะถึงที่สุด
ซึ่งเป็นไปตามมาตรา 70 แห่งพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ.2542 ฝ่ายบริหารของบริษัทย่อยเห็นว่าบริษัทย่อยจะไม่ได้รับความเสียหายจากการยกเลิกสัญญา
เนื่องจากกรณีที่มีการยกเลิกสัญญา
กปภ.จะต้องจ่ายเงินชดเชยต้นทุนการก่อสร้างและปรับปรุงระบบประปาและค่าใช้จ่ายอื่นที่บริษัทย่อยได้จ่ายไป

นอกจาก ความเสี่ยงหลักของกลุ่มบริษัทฯ (Corporate Risks) ซึ่งมีการกำกับดูแลโดย
คณะกรรมการบริหารความเสี่ยงแล้ว บริษัทฯ
ได้จัดทำคู่มือบริหารความเสี่ยงและแผนปฏิบัติการบริหารความเสี่ยงให้หน่วยงานต่างๆ
รับผิดชอบดำเนินการควบคุมความเสี่ยงให้อยู่ในระดับที่ยอมรับได้
โดยมีการทบทวนความเสี่ยงทุกไตรมาส ทั้งนี้
พิจารณาเหตุการณ์ทั้งหมดที่อาจเกิดขึ้นไม่จำกัดเฉพาะความเสี่ยงที่เป็นความเสียหาย
แต่ยังรวมถึงปัจจัยแวดล้อมต่างๆ ที่บ่งชี้โอกาสเกิดความเสี่ยงกับบริษัทฯ ภายใต้สถานการณ์ต่างๆ
ที่เปลี่ยนแปลงไป